31989R3537
L 347/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3537/89 НА КОМИСИЯТА
от 27 ноември 1989 година
относно етапа от търговията, за който се отнася средната цена за кланични трупове на свине
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), последно изменен с Регламент (ЕИО) № 1249/89 (2), и по-специално член 4, параграф 6 от него,
като има предвид, че представителните пазари включват, за всяка страна, всички пазари, изброени в приложението към Регламент (ЕИО) № 2123/89 на Комисията (3);
като има предвид, че съгласно член 4, параграф 2 от Регламент (ЕИО) № 2759/75, трябва да се определи средно претеглената цена за кланични трупове на свине на представителните пазари на Общността, за да се прецени дали състоянието на пазара дава основание за интервенционни мерки;
като има предвид, че, за да се определи такава средна цена за кланичните трупове на свине, трябва да съществуват сходни цени в Общността; като има предвид, че за тази цел следва да се използва едно единствено качество на кланичните трупове на свине, съответстващо на стандартното качество, посочено в член 4, параграф 1 от Регламент (ЕИО) № 2759/75, както и ясно определен етап от търговията; като има предвид, че тъй като кланичните трупове на свине обикновено се търгуват на етапа на кланиците, този етап следва да бъде приетият;
като има предвид, че отсега нататък котировките на кланичните трупове на свине трябва да се определят за цялата Общност, като се използва скалата на Общността за класификация на кланичните трупове на свине, установена с Регламент (ЕИО) № 3220/84 на Съвета (4), изменен с Регламент (ЕИО) № 3530/86 (5), и подробните правила за прилагане, както са определени в Регламент (ЕИО) № 2967/85 на Комисията (6); като има предвид, че определянето на стандартно качество в съответствие с член 2, параграфи 2 и 3 от Регламент (ЕИО) № 3220/84 беше улеснено от Регламент (ЕИО) № 1250/89 на Съвета от 3 май 1989 г., който фиксира базисната цена и стандартното качество за заклани прасета за периода от 1 юли 1989 г. до 30 юни 1990 г. (7); като има предвид, освен това, че списъкът на представителните пазари за свинско месо в Общността, установен в Регламент (ЕИО) № 43/81 на Съвета (8), последно изменен с Регламент (ЕИО) № 3553/88 (9), е бил заменен с онзи от Регламент (ЕИО) № 2123/89; като има предвид, че по тези причини следва да бъдат изменени правилата относно етапа на търговия, към който се отнася средната цена за кланични трупове на свине;
като има предвид, че с цел яснота следва да се приеме нов регламент, съчетаващ всички правила относно етапа на търговия, за който се отнася средната цена за кланични трупове на свине; като има предвид, че съответно Регламент (ЕИО) № 2342/86 на Комисията (10), изменен с Регламент (ЕИО) № 2847/87 (11), трябва да бъде отменен;
като има предвид, че мерките, предвидени в настоящия регламент, са в съответствие със становището на Управителния комитет по свинското месо,
ПРИЕ НАСТОЯЩИЯ РЕГЛАМЕНТ:
Член 1
1. Пазарната цена на Общността за кланични трупове на свине, посочени в член 4, параграф 2 от Регламент (ЕИО) № 2759/75, се определя въз основа на цените при влизане в кланицата, с изключение на данък добавена стойност, изплащани на доставчиците на живи прасета.
2. Цените, посочени в параграф 1, включват стойността на непреработените вътрешности и на животинските отпадъци и се изразяват по отношение на 100 кг охладени кланични трупове на свине:
-
представени в съответствие с референтното представяне, посочено в член 2, параграф 1 от Регламент (ЕИО) № 3220/84,
и
-
претеглени и класирани на куката в кланицата, като регистрираното тегло се превръща в тегло на охладен труп в съответствие с методите, посочени в член 2 от Регламент (ЕИО) № 2967/85.
Член 2
1. Пазарната цена на кланичните трупове на свине в дадена държава-членка се равнява на средната от котировките за кланични трупове на свине, регистрирани на пазарите или в центровете за котиране на тази държава-членка, изброени в приложението към Регламент (ЕИО) № 2123/89.
2. Цената, посочена в параграф 1, се определя като се използват котировките, регистрирани за трупове, тежащи:
-
60 до по-малко от 120 кг от клас U,
-
120 до по-малко от 180 кг от клас R.
Изборът на тегловите категории и на всякакво претегляне, произтичащо от това, се предоставя на съответната държава-членка; последната информира Комисията за това.
Член 3
1. Регламент (ЕИО) № 2342/86 се отменя.
2. Позоваванията на Регламент (ЕИО) № 2342/86 се тълкуват като позовавания на настоящия регламент.
Член 4
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 ноември 1989 година.